Det var starten av Holmenkollbanen som gav grunnlaget for utbyggingen av "Banestrøket" og hele det området som etterhvert skulle utgjøre bydelen Ris. I begynnelsen av 1900-tallet hørte "Banestrøket" til Vestre Aker prestegjeld og kirkelyden sognet derved til Vestre Aker kirke. Ettersom utviklingen av bydelen skred frem og befolkningen økte, så meldte ønsket om en egen kirke seg. Kirkebygging tar gjerne lang tid, og i 1922 var kirkesaken kommet så langt at tomt og byggeplaner var klare, men økonomiske nedgangstider spente inntil videre bein under disse planene. Den 5. november 1928 ble det endelig vedtatt at kirken skulle oppføres, og innvielsen av Ris kirke fant sted 12. juni 1932. Fem år etter at kirken var tatt i bruk, ble Ris menighet opprettet. Ved kgl.res. av 11. juni 1937 ble Vestre Aker prestegjeld delt slik at Ris ble utskilt som eget sogn og prestegjeld.